septembra už tento problém mať nebudete. Austrian Airlines totiž začínajú prevádzkovať pravidelnú leteckú linku z Košíc do Viedne. Prvý ranný let sa uskutoční deviateho ráno o 5.40 hodine. Ranné odlety z Košíc do Viedne budú môcť cestujúci využívať každý deň od pondelka do piatku. Vo večerných hodinách na košickom letisku v tých istých dňoch budú pristávať lietadlá z Viedne.
Ako zdôraznil Dr. Josef Burger z Austrian Airlines, tento ranný let umožní cestujúcim dostať sa cez Viedeň do všetkých európskych hlavných miest a obchodných centrál. Letový časový harmonogram prispôsobili tomu, aby sa cestujúci po celodennom rokovaní alebo výlete v niektorej z krajín EÚ ešte v ten istý deň vedeli vrátiť späť do Košíc.
"Uskutočnili sme marketingové prieskumy, ktoré ukázali, že mnoho cestujúcich je odkázaných na prepravu automobilom do Viedne, aby stihli následné odlety. Výsledkom prieskumov bolo želanie cestujúcich zriadiť takúto linku. Spojenie Košíc cez Viedeň a Prahu s veľkými európskymi mestami sa teraz stalo reálnym už šesťkrát za deň," uviedla riaditeľka letiska Ing. Marta Horváthová. Riaditeľka predpokladá, že najmä vďaka novým linkám sa počet prepravených cestujúcich zvýši z vlaňajších 168 tisíc na tohtoročných zhruba 190 tisíc pasažierov.
Z Košíc do Viedne budú lietať Canadair JET s kapacitou 50 miest a DASH 8 - kapacita 50, prípadne 72 miest. Letenka do Viedne v ekonomickej triede bude stáť 5 590 korún, v business class 15 590 korún.
Austrian Airlines sa pokladAJú za špecialistu na krajiny strednej a východnej Európy, kde prevádzkuje 28 destinácií. Okrem Európy lietajú aj Ameriku, Áziu a Austráliu.
Klaudia JURKOVIČOVÁ
* * *
Rakúske aerolínie nemajú záujem o prevádzkovanie košického letiska
Majú Austrian Airlines záujem vstúpiť ako strategický investor do akciových spoločností, ktoré budú po transformácii prevádzkovať bratislavské a košické letisko? "Máme jasné strategické priority. Chceme posilniť našu pozíciu v strednej a východnej Európe. Keďže sa pokladáme za špecialistu na túto oblasť a sme jednotkou v leteckej preprave na Slovensku, je logické, že skúmame všetky možnosti, ktoré máme k dispozícii. Čo sa týka bratislavského letiska, je tu možnosť, ktorú starostlivo prehodnocujeme a skúmame, určite je to pre nás zaujímavá príležitosť," odpovedal J. Burger.
O vstup do spoločnosti, ktorá bude prevádzkovať košické letisko, Austrian Airlines podľa jeho vyjadrenia momentálne záujem nemajú. Bratislavské naopak je pre nich významné najmä svojou strategickou polohou, keďže sa nachádza v tesnej blízkosti viedenského letiska.